Aselway arusi Dmitri Medvedev yeḥdeṛ deg temlilit n Temsisit Taṭlasit (Alliance Atlantique) ay d-yellan deg Lisbon. Ɣas ma yella kra ttxemmimen Rusya tekna ddaw tecḍaḍt n Temsisit, aselway arusi yella yebɣa, s weḥdaṛ-nnes, ad d-yessken dduṛ ameqran am mazal tesɛa-t Rusya deg wenrar n laman.
Ayen ay d-yellan seg tqacuct n Temsisit Taṭlasit yella iban seg tazwara, am wayen ara d-yilin seg temlilit n Ukabar Asduklan (communiste) n Tdukli Tasuvyatit n zik. Det temlilit-nni, msefhamen lejnas yettekkan deg-s akken ad qqlen ad sseqdacen awal “talwit” deg wemkan n “amgaru [ṭṭrad]”. Seg tama niḍen, timura n Temsisit Taṭlasit qeblent, s tidderɣelt ṛṛay-nni n Yiwunak Yeddukklen n Marikan akken ad bnun anagraw n tmeẓdiyin (système de missiles) ara iḥudden Tuṛuft, ad jjen Imarikaniyen ad jemɛen tileffuɣin-nsen taɣsiyin (bombes nucléaires) deg tmura tuṛufiyin, yerna ad teqqel Temsisit Taṭlasit d tamsaltut (tabulist) n umaḍal. Yuɣ lḥal, yiwen ur yewhim deg wanect-a. Seg tama niḍen, wid ay yettekkan deg temlilit-a ur d-bdiren ula d yiwen n wawal ɣef Yeɣlanen Yeddukklen (Nations Unies) neɣ ɣef lecɣal n weḥraz n talwit. Deg wayen yerzan timsal yeqqnen ɣer Rusya, Tamsisit Taṭlasit tebder-d mazal ad tkemmel leqdic akked “yecriken”-nnes yellan deg Tdukli Tasuvyatit taqburt am Ukṛanya ed Juṛya. Seg tama niḍen, Indunisya, Malizya, Ustṛalya, Ziland Tamaynut ed Japun tefka-asent Temsisit Taṭlasit amkan “s wazal-nnes”. Deg 1999, Tamsisit Taṭlasit teḍfer yiwet n tikli aydeg teqdec akken ad tḥudd kan Tuṛuft, maca deg tqacuct n useggas-a, Tamsisit teḍfer tikli tamaynut aydeg tettnadi ad d-terr ddaw tacḍaḍt-nnes ula d timura yellan beṛṛa i Tuṛuft, d tikli aydeg d Iwunak Yeddukklen ara iḥekmen ayen umi isemma Zbigniew Brzezinski “timura timugal [vassales]”.
Llant-d kra n tɣawsiwin timecṭuḥin ayɣef ur msefhamen. Aneɣlaf n temḥaddit amaynut n Fṛansa, Alain Juppé, yenna-d taluft n Afɣanistan teqqel d “tifxet” i Temsisit Taṭlasit (Alliance Atlantique) yerna iger-d tiɣri akken iɣallen n Temsisit ad bdun ad ssewjaden iman-nsen akken ad ffɣen seg tmurt-a. Ma d imḍebber n yiɣallen imsellḥen ibriṭaniyen, Sir David Richards, yenna-d: “Tamsisit Taṭlasit yessefk ad teg leḥsabat seg yimir-a ɣef dduṛ ara turar deg 30 neɣ 40 n yiseggasen ay d-itteddun”. Daɣen, mazal Uṛufiyen ur msefhamen ɣef ma yella imrigen aɣsiyen (armes nucléaires) imarikaniyen ad qqimen deg Tuṛuft neɣ ala. Fṛansa tettzuxxu tesɛa imrigen aɣsiyen, maca Lalman (ay yettwaḥeṛmen seg-sen deg tallit n Wemgaru Asemmaḍ) tebɣa ad qqimen wid n Marikan deg wakal-nnes.
Ɣef temsalt-a, timura msefhament akken ur ttemsefhament, maca, ɣas ur msefhament, imḍebbren mazal ttezmumugen akken ad ten-id-ṣewwren amzun msefhamen. Beṛṛa i temlilit-nni tameqrant gar akk wid yettekkan, aselway arusi Dmitri Medvedev yenna-as i Obama: Rusya texjed ad temɛawed n Temsisit Taṭlasit deg temsalt-a n lebni n unagraw n tmeẓdiyin (système de missiles) i lmend n uḥuddu, d acu kan, yessefk “Rusya ad tili d tacrikt n tidet akked Temsisit Taṭlasit” deg wenrar-a. Ma d aselway afɣani, Hamid Karzai, yenna-as i Obama (ay yeqqimen d asemmaḍ sdat-s) yessefk ɣef yiɣallen n Temsisit ad sneqsen tiytiwin-nsen ay yettḥazen iɣarimen (civils).
Iwunak Yeddukklen n Marikan skecmen Tamsisit Taṭlasit (Alliance Atlantique) deg uɣawas-nsen (plan) n tɛessast n umaḍal, yerna s waya, nezmer ad d-nini ass-a d Iwunak Yeddukklen ay iḥekmen amaḍal. Tamsisit Taṭlasit tesnulfa-d Ṛṛay n Sṭembul, sakkin, tebda tqeddec akken ad tselleḥ timura ay yettekkan deg Lemcawṛat n Wegrakal ed tmura n Useqqamu n Wemɛawen n Ubagu (Golfe) i wakken ad ɛassen akk Agmuḍ (Ccerq) Alemmas (war ma nettu Isṛayil). Ula deg Tefriqt, ala Iritirya, Libya, Sudan ed Zimbabwe ay werɛad sɛint assaɣen akked USAFRICOM (Anzaḍ [commandement] amarikani ameqran i tɛessast n Tefriqt). D acu kan, ɣas ma yella Tamsisit Taṭlasit tettnadi ad tili d “tamsaltut [tabulist]” n umaḍal, ar ass-a werɛad ur tessaweḍ ad tefru snat seg tlufa aydeg tger iman-nnes (yerna xḍant akal-nnes): Kosovo ed Afɣanistan, am wakken Imarikaniyen ur ssawḍen ad frun taluft n Lɛiraq, yerna azekka ur yettweɛjab deg temsal-a akk. Simal tettimɣur Temsisit Taṭlasit, simal iserdasen imarikaniyen beɛɛden ɣef tmurt-nsen akken ad mmɣen ɣef tmura niḍen, simal iweɛɛeṛ leqdic n Temsisit yerna ttaɣlayen lecɣal-nnes imsellḥen. D acu ay d iles ay sseqdacen yiserdasen Imaliziyen yellan deg Afɣanistan akken ad ssiwlen ed Walbaniyen ? Imi nitni akk d Inselmen, ttẓallan s taɛṛabt, maca ur ssinen taɛṛabt akken ad msiwlen gar-asen. Yerna, zemren dɣa yemḍebbren n Temsisit Taṭlasit ad ten-amnen akken ad nɣen aytmaten-nsen Inselmen n Afɣanistan ?
Ma d imḍebbren iserdasiyen irusiyen ur neẓri d acu ay ttxemmimen deg usekkud (doctrine) amaynut ay d-tuwey Temsisit Taṭlasit (Alliance Atlantique) akken ad teḥkem amaḍal. Medvedev ed yemḍebbren Irusiyen yeddan yid-s uwyen-d tikli aydeg bɣan ad sqerben Rusya ɣer Temsisit Taṭlasit, yerna tikli-a temgerrad seg yiẓuran ɣef tin n uselway arusi aqbur, Putin. Ɣas ma yella Medvedev yebɣa ad ihedden wid ay yugaden ad teknu Rusya ddaw tecḍaḍt n Temsisit, maca werɛad nefhim d acu ay yedda ad t-yeg s tidet deg temlilit-a. Yessumer (proposer) ɣef Yimarikaniyen akken ad yettekki deg lebni n unagraw-nni n tmeẓdiyin (système de défense) n uḥuddu, maca Imarikaniyen ur yelli deg lbal-nsen ad d-skecmen Irusiyen d icriken deg wenrar-a. Medvedev yenna-d i wid yemlalen: Rusya, ma tekcem deg usenfar-a (projet), “ur tettili d aqejmur kan ara yeqqimen deg yidis”, wanag yessefk ad turar deg-s dduṛ d ameqran. Yiwen n udiplumati arusi aɛlayan, yenna i weɣmis n Kommersant: “D tidet, ad nḥudd timura ay d-yezgan deg utaram [lɣerb] n Rusya. Maca, Tamsisit Taṭlasit, seg yidis-nnes, yessefk ad aɣ-tṛeggem ad aɣ-tḥudd – a win yufan, s kra n tmeẓdit [missile] ara d-yettwaḍeggren ɣef tmurt-nneɣ seg Tuṛuft, iɣallen Imarikaniyen ed wid n Temsisit ad tt-id-sseɣlin qbel ad d-taweḍ ɣer-neɣ”.
Seg uzelmaḍ ɣer uyeffus: Ajiniṛal Anders Fogh, aselway arusi Dmitri Medvedev ed Uneɣlaf Amenzu n Portugal, Socrates
Rusya tettban-d d tuḍɛift deg temlilit-a, d acu kan, mazal-itt d taluft ay iceɣben timura yettekkan deg Temsisit Taṭlasit. Ɣas akken, ɣef wakken ay d-yenna uneɣlaf arusi n tɣawsiwin n beṛṛa, Sergei Lavrov, yella ussirem akken ad d-yili wemɛawen umɛin gar Rusya ed Temsisit Taṭlasit deg Uɣawas n Tigawt (Plan d’Action) n Useqqamu ay d-yellan gar sin-a n yidisan. Tanawt (flotte) n yiɣerruba iserdasiyen irusiyen deg Yilel Aberkan tettekkay akked yiɣerruba n Temsisit Taṭlasit deg Temhelt (opération) n Active Endeavour i uḥaṛeb n rrebrab deg Yilel Agrakal. Seg tama niḍen, Irusiyen ttekkayen deg yimenɣi mgal yiqerṣanen deg Ṣumalya. Lavrov yenna-d Rusya ur tessefray ad tettekki s ukukru deg wenrar-a n unagraw n tmeẓdiyin (système de missiles) n temḥaddit, wanag Rusya tetteddu akken ad tfak yiwen n unagraw d ameqran n yiṛadaṛen ara iɛassen tilisa-nnes tutrimin (tiɣerbiyin) “i wakken ur zemmren yirebraben ad xeḍfen isafagen [ṛṛublanat]” am wakken iṛadaṛen-a zemren ad uraren dduṛ deg uɛawen n tmura “yenḍerren seg yiḥemmalen, seg tmes neɣ seg yixeṣṣaren ay d-iga wemdan”.
Maca Lavrov yesteɛṛef “llant tlufa tigraɣlanin ayɣef Rusya ed Temsisit Taṭlasit ur msefhament deg kullec”, yerna Irusiyen ur msefhamen ed Temsisit Taṭlasit ɣef yiwet n tenqiḍt deg temsalt-a n unagraw n tmeẓdiyin (systèmes de missiles) n temḥaddit, imi ay d-nnan: “Ula d yiwen yidis ur yessefk ad yesseqdec anagraw-a deg wayen ara iḍurren idis niḍen”. Lavrov yessuter daɣen seg Temsisit Taṭlasit ad tessenqes amḍan (nombre) n yiserdasen-nnes deg Tuṛuft yerna “yessefk ad d-yettili dima wemciweṛ ɣef temsalt-a”. Ɣef leḥsab n Lavrov, Tamsisit Taṭlasit yessefk ad teddu s lqanun n Werkawal (Charte) n Yeɣlanen Yeddukklen (Nations Unies), ladɣa deg wayen yerzan asseqdec n yiɣil deg temsalt tigraɣlanin, am wakken ay yessefk ad teddu Temsisit s uqader n lqanun agraɣlan”. S waya, Lavrov yettwali tikli ay d-tuwey Temsisit Taṭlasit deg tallit-a d tin ay iḍurren Rusya, yerna Tamsisit akked Yiwunak Yeddukklen sserwaten war ma qudren lqanun agraɣlan.
Qbel tqacuct-a n Lisbon, aselway arusi Medvedev yemlal yagi ed uselway afṛensis Nicolas Sarkozy akked tkensalt (chancellière) talmanit Angela Merkel deg 18 ed 19 Tubeṛ n 2010 deg temdint n Deauville, yerna ula deg temlilit-nni, Medvedev iger-d tiɣri i Tdukli Tuṛufit akken “ad tebnu acrak amaynut” akked Rusya. S waya, Medvedev yessumer-d (proposer) ad d-yebnu ssuq ucrik gar Rusya ed Tuṛuft, yerna ad qedcen akken ula d tamḥaddit-nsen ad tili d tucrikt. Imḍebbren n tmura-a ssawlen ɣef tukksa n lviza gar-asent akked wemɛawen i lmend n laman n Tuṛuft. Deg temlilit-nni, isem n “Iwunak Yeddukklen” ur d-yettwabder ula d yiwet n tikkelt, ɣas ma yella tamsalt-a n laman d tin yerzan “tama Tuṛufit-Taṭlasit [Tadukli Tuṛufit] akked d tama n Uṛasya [Rusya]”. Aya nezmer ad t-nwali d asurif ɣer sdat deg usenfar-nni (projet= n Leɛqed n Laman n Tuṛuft ayɣef ay d-yessawel Medvedev deg 2008.
Ɣas ma yella imḍebbren n Fṛansa ed Lalman qeddcen seg wul-nsen ɣer yidis n Yiwunak Yeddukklen deg taluft n Afɣanistan, nneyya-a n wemɛawen gar Fṛansa ed Lalman (snat seg tmura timeqranin n Tuṛuft) akked Rusya d ayen ay d-yesskanayen lebɣi n tmura-a akken ad qerrbent ugar ɣer Rusya. Yuɣ lḥal, deg wakud aydeg Iwunak Yeddukklen weḥlen deg tlufa aydeg gren iman-nsen, Rusya tebda tetteqqal d tacrikt tameqrant, yiwen ur izemmer ad yerwel fell-as. Yuɣ lḥal, d Rusya d taɣbalut (source) s wazal-nnes n tnegwa timezwura (matières premières) ay teḥwaj Tuṛuft, yerna tesɛa ssuq d ameqran aṭas aydeg Uṛufiyen zemren ad ssenzen sselɛa-nsen – s waya, Rusya tettusemma d tawwurt iledyen i Tuṛuft akken ad taf deg-s nnfeɛ-nnes war ma tennuɣ ed yiwen. D acu kan, Iwunak Yeddukklen tḥettem ticrikin-nnes deg Temsisit Taṭlasit ad ddunt yid-s ed ad d-snulfunt i yiman-nsent iɛdawen seg Wegmuḍ (ccerq) Alemmas arma d Ccinwa. Ɣas ma yella Briṭanya Tameqrant d tamurt yesɛan azal, maca Lalman, Fṛansa ed Rusya ur tt-id-ɛriḍent ɣer temlilit n Deauville. Ɣas ma yella deg wussan-a, Rusya tqerreb ɣer Temsisit Taṭlasit ugar n wanect ay tga deg wayen akka iɛeddan, maca, seg tama niḍen, Rusya tɛerreḍ ad d-tesnulfu tamsisit tamaynut war ma yettekka deg-s Umenkud (empire) Anglizi-Abriṭani.
Deg wussan-a, imḍebbren irusiyen ttnaɣen gar-asen ɣef udabu; tiɣawsiwin ttewliwilent deg wenrar deg Afɣanisyan; war ccek, Leɛqed-nni n START [i lmend n ussenqes n yemrigen aɣsiyen (armes nucléaires) gar Marikan ed Rusya] ur iqebbel Useqqamu n Yemɣaren n Marikan ad yettustenyi; yerna llan wid ay d-yeggaren tiɣri akken Vladimir Putin ad iɛawed ad d-yessers iman-nnes deg tefranin n tselwit deg 2012, yerna lemmer ad yettwafren, yezmer ad d-yerr tikli-nni taqurant ay d-tuwey Rusya akked Temsisit Taṭlasit; aya akk ad yurar dduṛ deg uzekka n wassaɣen gar Yiwunak Yeddukklen, Tuṛuft ed Rusya. Medvedev yeqbel ad yebṭel assenzi n tmeẓdiyin (missiles) n S-300 i Iṛan, yerna aṭas ay yerfan ɣef waya; “aya yeswaɣ cciɛa n Rusya yerna iḍurr laman-nnes, imi aya yessenqes laman deg umaḍal. Ussan-a, Inselmen sɛan lḥeqq ad walin Rusya tbeddel i ubeckiḍ tayet yerna tedda ed yeɛdawen-nsen”, ay d-yenna Ujiniṛal imḍebber aqbur n yiɣallen imsellḥen n Rusya, Leonid Ivashov.
Medvedev ed Temsisit Taṭlasit
Aneɣlaf aṭerki n tɣawsiwin n beṛṛa, Ahmet Davutoglu, ay yeddan ed tmuɣliwin n Lavrov ed Ivashov, ula d netta yenna-d deg tqacuct-nni, yenna-d, a win yufan, ma yella Tamsisit Taṭlasit tebna aɣer (bouclier) ara iḥudden timura-nnes seg tmeẓdiyin (missiles), yessefk ad ṭhudd iman-nnes seg yimihiten (dangers) n tidet, s wawal niḍen, Davutoglu yeqsed-d “timura n Temsisit Taṭlasit yessefk ad ḥuddent iman-nsent seg Isṛayil, ur seg Iṛan”. Davutoglu iger-d, daɣen, tiɣri i lmend n tukksa n yemrigen aɣsiyen (armes nucléaires) seg wakk timiwa yellan gar Iṛan ed Isṛayil. D acu kan, ayen ay d-yenna Davutoglu yezmer kan ad asen-yeɛjeb i yimeɣnasen-nni yekkaten mgal Temsisit Taṭlasit ed wemgaru (ṭṭrad). Imeɣnasen-nni (ay yeqqimen deg beṛṛa, gan-d yiwen n Wemṛaḥ n Talwit, gan timlilit yerna sbedden-d Agraw Agraɣlan Mgal Wemgaru aydeg d-nnan Tamsisit Taṭlasit am weydi ameklub: ma yella aydi ikelben yessefk ad t-nneɣ s tsegnit, Tamsist Taṭlasit yessefk ad tettwafsex.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn